นิกเกอิปิดเช้าร่วง 138.85 จุด เหตุวิตกเฟดขึ้นดบ.
นิกเกอิปิดเช้าร่วง 138.85 จุด เหตุวิตกเฟดขึ้นดบ.
15 ธ.ค. 2558

ดัชนีนิกเกอิตลาดหุ้นโตเกียวปิดภาคเช้าร่วงลงในวันนี้ โดยดัชนีนิกเกอิปิดภาคเช้าร่วงลง 138.85 จุด หรือ -0.74% แตะที่ 18,744.57 จุด เนื่องจากนักลงทุนปรับฐานการลงทุนก่อนที่การประชุมของธนาคารกลางสหรัฐ (เฟด) จะเสร็จสิ้นในวันพุธนี้ตามเวลาสหรัฐ ท่ามกลางความวิตกกังวลที่ว่าการปรับขึ้นอัตราดอกเบี้ยของเฟดอาจจะส่งผลกระทบต่อเศรษฐกิจในกลุ่มตลาดเกิดใหม่
ดัชนีนิกเกอิแกว่งตัวทั้งในแดนบวกและแดนลบในช่วงเช้านี้ ก่อนที่จะปิดภาคเช้าร่วงลง
โบรกเกอร์กล่าวว่า แม้ว่าตลาดหุ้นนิวยอร์กดีดตัวขึ้นหลังจากราคาน้ำมันดิบฟื้นตัวขึ้นเมื่อคืนนี้ แต่นักลงทุนยังคงวิตกกังวลเกี่ยวกับผลกระทบจากการร่วงลงของราคาน้ำมันและสินค้าโภคภัณฑ์อื่นๆที่มีต่อเศรษฐกิจในกลุ่มตลาดเกิดใหม่ ในช่วงเวลาที่เฟดมีแนวโน้มที่จะปรับขึ้นอัตราดอกเบี้ย
หุ้นบริษัทที่เป็นซัพพลายเออร์ผลิตภัณฑ์ไอโฟนของแอปเปิล อิงค์ ร่วงลง หลังจากมอร์แกน สแตนลีย์ คาดการณ์ว่ายอดขายไอโฟนจะปรับตัวลดลงในปีหน้า
ทั้งนี้ หุ้นทีดีเค ร่วงลง 3.5% หุ้นแอลป์ส อิเล็กทริก ดิ่งลง 2.9% และหุ้นมูราตะ เมนูแฟคเจอริง ร่วงลง 2.3%